CELEX: 32017D2104
Language: bg
Date: 2017-11-06 00:00:00
Title: Решение (ЕС) 2017/2104 на Съвета от 6 ноември 2017 година относно позицията, която трябва да се заеме от името на Европейския съюз в рамките на Работната група по стандарти за качество на селскостопанските продукти към Икономическата комисия за Европа на Организацията на обединените нации (РГ-7 към ИКЕ/ООН) по отношение на предложенията за стандарти за качество на плодовете и зеленчуците

18.11.2017   
            
            
               BG
            
            
               Официален вестник на Европейския съюз
            
            
               L 303/1
            
         РЕШЕНИЕ (ЕС) 2017/2104 НА СЪВЕТА
   от 6 ноември 2017 година
   относно позицията, която трябва да се заеме от името на Европейския съюз в рамките на Работната група по стандарти за качество на селскостопанските продукти към Икономическата комисия за Европа на Организацията на обединените нации (РГ-7 към ИКЕ/ООН) по отношение на предложенията за стандарти за качество на плодовете и зеленчуците
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43 във връзка с член 218, параграф 9 от него,
   като взе предвид предложението на Европейската комисия,
   като има предвид, че:
   
               (1)
            
            
               Работната група по стандарти за качество на селскостопанските продукти към Икономическата комисия за Европа на Организацията на обединените нации (РГ-7 към ИКЕ/ООН) разглежда и приема предложения за установяване на нови стандарти на ИКЕ/ООН за качество на плодовете и зеленчуците или за изменение на съществуващите стандарти. Предложенията се изготвят от специализираните секции по стандартизация в рамките на ИКЕ/ООН. РГ-7 към ИКЕ/ООН приема предложенията с консенсус на участващите членове.
            
         
               (2)
            
            
               Стандартите на ИКЕ/ООН за качество на плодовете и зеленчуците допринасят за хармонизирането в международен план на такива стандартите и създават рамка, която гарантира лоялна конкуренция в търговията с плодове и зеленчуци.
            
         
               (3)
            
            
               Съюзът участва като наблюдател в РГ-7 към ИКЕ/ООН и в специализираната секция по стандартизация. Държавите членки са членове на ИКЕ/ООН и участват в РГ-7 към ИКЕ/ООН и в специализираните секции по стандартизация. Поради това държавите членки имат право да участват в решения за приемане на стандарти на ИКЕ/ООН за качество на плодовете и зеленчуците.
            
         
               (4)
            
            
               Съгласно член 75, параграф 1 и член 76, параграф 1 от Регламент (ЕС) № 1308/2013 на Европейския парламент и на Съвета (1) продуктите от сектора на плодовете и зеленчуците, които са предназначени за продажба в прясно състояние на потребителите, могат да бъдат предлагани на пазара само ако отговарят на изискванията на приложимите пазарни стандарти, ако са здрави, в добро състояние и с подходящо пазарно качество и ако е посочена държавата на произход.
            
         
               (5)
            
            
               Съгласно член 75, параграф 2 от Регламент (ЕС) № 1308/2013 Комисията е оправомощена да определя пазарни стандарти в сектора на плодовете и зеленчуците чрез делегиран акт. С Регламент за изпълнение (ЕС) № 543/2011 на Комисията (2) са определени специфични пазарни стандарти за някои продукти от сектора на плодовете и зеленчуците. Тези специфични пазарни стандарти се основават на стандартите на ИКЕ/ООН за качество на тези продукти.
            
         
               (6)
            
            
               Съгласно член 3, параграф 1 от Регламент за изпълнение (ЕС) № 543/2011 плодовете и зеленчуците, които не са обхванати от специфичен пазарен стандарт, трябва да съответстват на общия пазарен стандарт, посочен в част A от приложение I към същия регламент за изпълнение. Продуктите, които съответстват на някой от приложимите пазарни стандарти, приети от ИКЕ/ООН, се смятат за съответстващи на този общ пазарен стандарт.
            
         
               (7)
            
            
               Тъй като стандартите на ИКЕ/ООН за качество на плодовете и зеленчуците засягат правото на Съюза, е необходимо да се установи позицията, която трябва да се заеме от името на Съюза в рамките на РГ-7 към ИКЕ/ООН по отношение на тези стандарти за качество.
            
         
               (8)
            
            
               Предложенията за стандарти за качество, изготвени от специализираната секция по стандартизация на пресните плодове и зеленчуци и от специализираната секция по стандартизация на сухите и сушените продукти, се обсъждат подробно от научните и техническите експерти от сектора на плодовете и зеленчуците. Следователно тези предложения следва да бъдат подкрепени от държавите членки от името на Съюза, при условие че те са в интерес на Съюза и не противоречат на правото на Съюза, по-специално на Регламент (ЕС) № 1308/2013.
            
         
               (9)
            
            
               С оглед на развитието и на техническия характер на стандартите за качество на пресните плодове и зеленчуци и съответно на необходимостта позицията на Съюза да отчита новостите, както и всички други въпроси, за които Съюзът евентуално има опасения, следва да бъдат установени процедури в съответствие с принципа на лоялното сътрудничество между институциите на Съюза, заложен в член 13, параграф 2 от Договора за Европейския съюз, по отношение на ежегодното определяне на позицията на Съюза.
            
         
               (10)
            
            
               За да се осигури необходимата гъвкавост при обсъжданията и по време на заседанието на РГ-7 към ИКЕ/ООН, следва да се разреши на държавите членки, в консултация с Комисията, да приемат промени в предложенията за качество на плодовете и зеленчуците, при условие че тези промени не изменят същността на предложенията.
            
         
               (11)
            
            
               Позицията, установена в настоящото решение следва да бъде преразгледана най-късно за годишната среща на РГ-7 към ИКЕ/ООН през 2020 г.
            
         
               (12)
            
            
               Тъй като Съюзът има само статут на наблюдател в РГ-7 към ИКЕ/ООН и в нейната специализирана секция по стандартизация, държавите членки, които участват в РГ-7 към ИКЕ/ООН, следва да изразяват позицията на Съюза, като действат съвместно в интерес на Съюза,
            
         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да се заеме от името на Съюза на годишните заседания на РГ-7 към ИКЕ/ООН, когато последната бъде приканена да установи нови стандарти на ИКЕ/ООН за качеството на плодовете и зеленчуците или да измени съществуващите стандарти на ИКЕ/ООН за качество на плодовете и зеленчуците, е изложена в приложение I.
   Член 2
   Ежегодното определяне на позицията на Съюза, която да се заеме на годишното заседание на РГ-7 към ИКЕ/ООН, се извършва в съответствие с приложение II.
   Член 3
   Настоящото решение и неговите приложения, се оценяват и при необходимост се преразглеждат от Съвета по предложение на Комисията най-късно за годишната среща на РГ-7 към ИКЕ/ООН през 2020 г.
   Член 4
   Позицията по член 1 се изразява от държавите членки, които участват в РГ-7 към ИКЕ/ООН, като действат съвместно в интерес на Съюза.
   Член 5
   Участващите в РГ-7 към ИКЕ/ООН държави членки, действащи съвместно в интерес на Съюза, могат в консултация с Комисията да се съгласят с незначителни промени в предложенията за стандарти за качество на плодовете и зеленчуците в рамките на РГ-7 към ИКЕ/ООН, които не изменят същността на тези предложения.
   Член 6
   Адресати на настоящото решение са държавите членки.
   Настоящото решение влиза в сила в деня на приемането му.
   
      Съставено в Брюксел на 6 ноември 2017 година.
      
         
            За Съвета
         
         
            Председател
         
         T. TAMM
      
   
   
      (1)  Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ L 347, 20.12.2013 г., стр. 671).
   
      (2)  Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (ОВ L 157, 15.6.2011 г., стр. 1).
   
      ПРИЛОЖЕНИЕ I
      
         ПОЗИЦИЯ НА СЪЮЗА ЗА ГОДИШНИТЕ ЗАСЕДАНИЯ НА РГ-7 КЪМ ИКЕ/ООН
      
      Държавите членки, които участват в РГ-7 към ИКЕ/ООН, като действат съвместно в интерес на Съюза, одобряват предложенията, подготвени от специализираната секция по стандартизация на пресните плодове и зеленчуци и от специализираната секция по стандартизация на сухите и сушените продукти, за установяване на нови стандарти на ИКЕ/ООН за качество на плодовете и зеленчуците или за изменения на съществуващите стандарти на ИКЕ/ООН за качество на плодовете и зеленчуците, при следните условия:
      
                  а)
               
               
                  новите стандарти за качество на плодовете и зеленчуците или измененията в съществуващите стандарти за качество на плодовете и зеленчуците са в интерес на Съюза и служат за постигане на целите, които си поставя Съюзът в рамките на своята селскостопанска политика; и
               
            
                  б)
               
               
                  новите стандарти за качество на плодовете и зеленчуците или измененията в съществуващите стандарти за качество на плодовете и зеленчуците не противоречат на правото на Съюза, и по-специално на Регламент (ЕС) № 1308/2013, без да се засяга правото на Комисията да адаптира правилата на Съюза чрез делегиран акт, по-специално по отношение на пазарните стандарти за плодове и зеленчуци, посочени в член 75 от същия регламент.
               
            
   
      ПРИЛОЖЕНИЕ II
      
         ЕЖЕГОДНО ОПРЕДЕЛЯНЕ НА ПОЗИЦИЯТА НА СЪЮЗА, КОЯТО ДА БЪДЕ ЗАЕТА НА ГОДИШНИТЕ ЗАСЕДАНИЯ НА РГ-7 КЪМ ИКЕ/ООН
      
      
                  1.
               
               
                  Преди всяко годишно заседание на РГ-7 към ИКЕ/ООН Комисията предава на Съвета или на неговите подготвителни органи подготвителен писмен документ, в който излага подробно предлаганото определяне на позицията на Съюза за обсъждане и одобряване на позицията, която да бъде заета от името на Съюза. Този документ се предава в достатъчно време преди заседанието на РГ-7 към ИКЕ/ООН, за което се отнася.
               
            
                  2.
               
               
                  При изготвянето на писмения документ по параграф 1 от настоящото приложение Комисията прави оценка дали предлаганите стандарти за качество отговарят на изисквания по приложение I, включително дали пораждат определени опасения за Съюза.
               
            
                  3.
               
               
                  Когато при дискусиите в рамките на Съвета или неговите подготвителни органи, след проведена оценка от страна на Комисията, посочена в параграф 2, се достигне до заключението, че дадено предложение на специализираната секция по стандартизация на пресните плодове и зеленчуци или на специализираната секция по стандартизация на сухите и сушените продукти поражда определени опасения за Съюза, което не са били обсъждани в някоя от специализираните секции по стандартизация, държавите членки, участващи в РГ-7 към ИКЕ/ООН, като действат съвместно в интерес на Съюза, изискват решението по предложението да бъде отложено, докато опасенията не бъдат надлежно обсъдени в специализираната секция по стандартизация.
               
            
                  4.
               
               
                  Когато има вероятност дадено предложение на специализираната секция по стандартизация на пресните плодове и зеленчуци или на специализираната секция по стандартизация на сухите и сушените продукти да бъде повлияно от нова научна или техническа информация, получена след дискусията в рамките на Съвета или в рамките на неговите подготвителни органи, но преди или по време на заседанието на РГ-7 към ИКЕ/ООН, участващите в РГ-7 към ИКЕ/ООН държави членки, действащи съвместно в интерес на Съюза, отправят искане за отлагане на решението по съответното предложение в рамките на РГ-7 към ИКЕ/ООН до обсъждането му в специализираните секции по стандартизация въз основа на посочената нова научна или техническа информация.
               
            
                  5.
               
               
                  Ако определен брой държави членки, съответстващ на предвиденото в член 238, параграф 3, буква а), втора алинея от Договора за функционирането на Европейския съюз блокиращо малцинство, се противопоставят на предложение за нов стандарт на ИКЕ/ООН за качество на плодовете и зеленчуците или на изменение на съществуващите стандарти на ИКЕ/ООН за качество на плодовете и зеленчуците, участващите в РГ-7 към ИКЕ/ООН държави членки искат отлагане на решението по отношение на предложения стандарт и продължаване на обсъжданията в специализираната секция по стандартизация на пресните плодове и зеленчуци или специализираната секция по стандартизация на сухите и сушените продукти или в създадена за тази цел работна група към ИКЕ/ООН.
               
            
                  6.
               
               
                  При необходимост може да бъдат свикани допълнителни заседания в рамките на Съвета или на подготвителните му органи, включително на момента, за да се вземат под внимание настъпилото развитие, различно от посоченото в член 5 от настоящото решение, между обсъждането в Съвета или в неговите подготвителни органи до заседанието на РГ-7 към ИКЕ/ООН или по време на това заседание.
               
            
                  7.
               
               
                  Ако в хода на подобни заседания, включително заседания на момента, и във връзка с точки 3, 4 и 6 от настоящото приложение, не е възможно да бъде постигнато споразумение по предложение за определяне на позицията на Съюза, въпросът се отнася до Съвета или подготвителните му органи.